Parel Vallei se Uyavula-leesprojek kry ’n hupstoot!
Die leerders van Hoërskool Parel Vallei se ATKV-jeugtak ken nou al die pad na die Uyavula Gemeenskapsentrum baie goed en ook die pad na die hart van die ongeveer 50 kinders van Chris Nissenpark vir wie hulle elke Vrydag gaan lees. Hoërskool Parel Vallei het in 2015 deelgeneem aan ATKV-Handevat, en gaan steeds voort om ’n verskil te maak! Die ATKV het lieflike nuwe kinderboeke van Lapa Uitgewers aan die Uyavula lees- en skryfprojek geskenk, om die inisiatief ’n hupstoot te gee.
ATKV-Handevat moedig skole vanuit meer bevoorregte gemeenskappe om hande te vat en opbouende projekte aan te pak saam met en ten bate van skole in minder bevoorregte gemeenskappe.
Marietjie Madsen-Leipold (Afrikaans huistaal-vakhoof by Hoërskool Parel Vallei) sê dat “Die leesprojek gaan oor veel meer as net Vrydae gaan lees in Chris Nissenpark. Dis vir óns leerders ook ’n ervaring en mens bou ’n verhouding met die kinders daar. So ’n voorreg. Dankie nogmaals vir ATKV se hulp.”
Te danke aan fondse verskaf deur die Nasionale Loterykommissie kan die ATKV verdienstelike ATKV-Handevatprojekte wat aan spesifieke kriteria voldoen, se impak vergroot. Die Nasionale Loterykommissie maak staat op fondse uit die opbrengs van die Nasionale Lotery en hiermee wil die kommissie ’n verskil te maak in die lewens van alle Suid-Afrikaners, veral diegene wat kwesbaar is, en die volhoubaarheid van die begunstigde organisasies verseker. Fondse word versprei aan geregistreerde en kwalifiserende nie-winsgewende organisasies op die gebied van liefdadigheid; kuns, kultuur en erfenis; sport en ontspanning. Besoek gerus www.nlcsa.org.za om meer te lees oor die projekte wat deur die NLC befonds word.
As jy meer wil weet oor ATKV-Handevat, besoek: https://www.atkv.org.za/Kunste/Projekte/Jeugprojekte/Handevat of e-pos me Marietjie Madsen- Leipold as jy deel wil word van Parel Vallei se Uyavula-leesprojek:
ATKV-Projekorganiseerder Telefoonnommer: 011 919 9078